NARIADENIE RADY (ES) č. 963/2006
z 27. júna 2006,
ktorým sa mení a dopĺňa nariadenie (ES) č. 1255/96, ktorým sa dočasne pozastavuje uplatňovanie všeobecných ciel podľa Spoločného colného sadzobníka na niektoré priemyselné, poľnohospodárske výrobky a rybárske výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Je v záujme Spoločenstva, aby sa čiastočne alebo úplne pozastavilo uplatňovanie všeobecných ciel podľa Spoločného colného sadzobníka na viacero nových výrobkov neuvedených v prílohe k nariadeniu (ES) č. 1255/96 (1).
(2)
Viacero výrobkov, ktoré sa uvádzajú v uvedenom nariadení, by malo byť zo zoznamu v prílohe vypustených, pretože už nie je v záujme Spoločenstva, aby bolo naďalej pozastavené uplatňovanie všeobecných ciel podľa Spoločného colného sadzobníka, alebo pretože je potrebné upraviť opis týchto výrobkov tak, aby sa zohľadnil technický vývoj výrobkov a hospodárske trendy na trhu.
(3)
Podľa toho by sa mali výrobky, ktorých opis je potrebné upraviť, považovať za nové výrobky.
(4)
Obdobie platnosti tohto opatrenia by malo byť od 1. júla 2006 do 31. decembra 2008, aby bolo možné v tomto období vykonať hospodárske preskúmania jednotlivých prípadov pozastavenia. Z osemročnej skúsenosti vyplynula potreba stanoviť lehotu ukončenia platnosti jednotlivých prípadov pozastavenia uvedených v prílohe k tomuto nariadeniu, aby sa zabezpečilo zohľadnenie technologických a hospodárskych zmien. Nemalo by byť vyňaté ani predčasné ukončenie platnosti určitých opatrení alebo predĺženie ich platnosti, ak boli predložené hospodárske dôvody v súlade so zásadami stanovenými v oznámení Komisie týkajúcom sa pozastavenia uplatňovania všeobecných ciel a kvót (2).
(5)
Nariadenie (ES) č. 1255/96 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha k nariadeniu (ES) č. 1255/96 sa týmto mení a dopĺňa takto:
1.
Dopĺňajú sa výrobky uvedené v prílohe I k tomuto nariadeniu.
2.
Výrobky, ktorých kódy KN sú uvedené v prílohe II k tomuto nariadeniu, sa vypúšťajú.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2006.
V prípade výrobkov s kódmi TARIC 5205310010 a 8414308920 sa však uplatňuje od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 27. júna 2006